Document ID: 32000D0133

ΑΠΟΦΑΣΗ ΤΗΣ ΕΠΙΤΡΟΠΗΣ
της 22ας Δεκεμβρίου 1999
για ορισμένα μέτρα προστασίας σχετικά με τις εισαγωγές, από το Ισραήλ, ζώντων ιπποειδών, ζώντων πτηνών και αυγών επώασης αυτών
[κοινοποιηθείσα υπό τον αριθμό Ε(1999) 4978]
(Κείμενο που παρουσιάζει ενδιαφέρον για τον ΕΟΧ)
(2000/133/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ(1), όπως τροποποιήθηκε τελευταία από την οδηγία 96/43/ΕΚ(2), και ιδίως το άρθρο 18,
Εκτιμώντας τα ακόλουθα:
(1) Σύμφωνα με την οδηγία 90/426/ΕΟΚ του Συμβουλίου(3), το Ισραήλ περιλαμβάνεται στον κατάλογο τρίτων χωρών από τις οποίες τα κράτη μέλη επιτρέπουν εισαγωγές ιπποειδών, ο οποίος θεσπίστηκε από την απόφαση 79/542/ΕΟΚ του Συμβουλίου(4), όπως τροποποιήθηκε τελευταία από την απόφαση 1999/759/ΕΚ της Επιτροπής(5).
(2) Σύμφωνα με την οδηγία 90/539/ΕΟΚ του Συμβουλίου(6), το Ισραήλ περιλαμβάνεται στον κατάλογο τρίτων χωρών από τις οποίες τα κράτη μέλη επιτρέπουν εισαγωγές ζώντων πουλερικών και αυγών εκκόλαψης, ο οποίος θεσπίστηκε με την απόφαση 95/233/ΕΚ της Επιτροπής(7), όπως τροποποιήθηκε τελευταία από την απόφαση 96/619/ΕΚ(8).
(3) Επιτρέπεται η εισαγωγή πτηνών διαφορετικών από τα αναφερόμενα στην οδηγία 90/539/ΕΟΚ, σύμφωνα με τις διατάξεις της οδηγίας 92/65/ΕΟΚ που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα Ι του παραρτήματος Α της οδηγίας 90/425/ΕΟΚ(9).
(4) Έχουν αναφερθεί κρούσματα πυρετού του Δυτικού Νείλου σε πουλερικά, ιδιαίτερα χήνες, στο Ισραήλ.
(5) Η παρουσία της ανωτέρω νόσου ενδέχεται να ενέχει κινδύνους για τον άνθρωπο και τα ιπποειδή και πουλερικά στην Κοινότητα.
(6) Μολονότι ο ιός κυκλοφορεί συνήθως σε κύκλο πτηνού-κώνωπος, σποραδικώς μεταδίδεται από έντομα φορείς στον άνθρωπο ή σε ιπποειδή, οπότε έχουν καταγραφεί θανατηφόρα περιστατικά.
(7) Είναι ανάγκη να θεσπιστούν επειγόντως μέτρα προστασίας σε κοινοτικό επίπεδο σχετικά με την εισαγωγή, από το Ισραήλ, ζώντων ιπποειδών, ζώντων πουλερικών, λοιπών πτηνών και αυγών εκκόλαψης αυτών.
(8) Ως εκ τούτου, θα πρέπει να απαγορευθούν η προσωρινή αποδοχή εγγεγραμμένων ίππων, η επανεισαγωγή μετά από προσωρινή εξαγωγή εγγεγραμμένων ίππων και οι μόνιμες εισαγωγές και η διαμετακόμιση ιπποειδών από το Ισραήλ.
(9) Επιπλέον, θα πρέπει να απαγορευθούν αντίστοιχες εισαγωγές ζώντων πουλερικών, συμπεριλαμβανομένων των ατροπίδωτων, ζώντων πτερωτών θηραμάτων και λοιπών ζώντων πτηνών και αυγών εκκόλαψης αυτών.
(10) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής.
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Απαγορεύεται η προσωρινή αποδοχή εγγεγραμμένων ίππων, η επανεισαγωγή μετά από προσωρινή εξαγωγή εγγεγραμμένων ίππων και οι εισαγωγές και η διαμετακόμιση ιπποειδών καταγόμενων, προερχόμενων ή διαμετακομιζόμενων μέσω του Ισραήλ.
Άρθρο 2
1. Απαγορεύεται η εισαγωγή στην Κοινότητα ζώντων πουλερικών, συμπεριλαμβανομένων των ατροπίδωτων, και λοιπών ζώντων πτηνών καταγόμενων, προερχόμενων ή διαμετακομιζόμενων μέσω του Ισραήλ.
2. Απαγορεύεται η εισαγωγή στην Κοινότητα αυγών εκκόλαψης πουλερικών, συμπεριλαμβανομένων των ατροπίδωτων, και λοιπών πτηνών, καταγωγής Ισραήλ.
Άρθρο 3
Τα κράτη μέλη τροποποιούν τα μέτρα που εφαρμόζουν έναντι του Ισραήλ, ώστε να ευθυγραμμιστούν με την παρούσα απόφαση.
Τα κράτη μέλη ενημερώνουν σχετικά την Επιτροπή.
Άρθρο 4
Η παρούσα απόφαση θα επανεξεταστεί τον Ιανουάριο του 2000 και εφαρμόζεται έως τις 31 Μαρτίου 2000.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 22 Δεκεμβρίου 1999.

Labels: 20
0
3
6
18